Varde Kommune og Sydtrafik har indgået en ny aftale om flexkørsel, der introducerer ordningerne FlexJunior og FlexUng i kommunen.
FlexJunior og FlexUng er tilbud, som retter sig mod børn og unge, der kan blive kørt fra dør til dør på selvvalgte tidspunkter og uafhængigt af andre rejsende.
FlexJunior er et trafiktilbud til børn under 16 år.  For at komme med i ordningen skal man indsende en ansøgning til skolekorsel@varde.dk
Mailen skal indeholde navn, adresse, fødselsdato, tlf-nr og mailadressen. Hvis ikke dit barn har adgang til MitID, så må mailadressen ikke være benyttet af en anden bruger i Flexsystemet.
FlexUng er et trafiktilbud til unge mellem 16 og 19 år, som har et ungdomskort eller som bor i et område, hvor der ikke er kollektiv trafik til rådighed, som kan benyttes til at komme til og fra en uddannelsesinstitution. (Ungdomskort udstedes af trafikselskaberne til unge, og giver adgang til ubegrænset brug af almindelig kollektiv trafik i det takstområde, man bor i).
For at komme med i ordningen skal man indsende en ansøgning med en kopi af ungdomskortet til skolekorsel@varde.dk eller kontakte kørselskontoret og beskrive hvor man bor så det kan dokumenteres at man ikke kan benytte kollektiv trafik fra sin adresse.
FlexJunior og FlexUng kan benyttes alle ugens dage fra kl. 06 til midnat. Ture kan bestilles pr. telefon og via en app på mobiltelefon og af både barnet/den unge selv eller forældrene.
Prisen er fastsat til 2,25 kr. pr. km – minimum 23 kr. pr. tur.